Þingræður haldnar á Alþingi Íslendinga



Herra forseti. Nefndin hefur rætt þessa þáltill. og enn fremur rætt hana við vegamálastjóra, og n. hefur samþykkt samhljóða að mæla með samþykkt till. Það eru miklar tækniframfarir undanfarið. Það er ekki mjög langt síðan það var talið ófært að brúa Hornafjarðarfljót og kæmi ekki til mála. Nú er búið að brúa það, og það, sem er skemmtilegast við þá brúargerð, var, að það tókst meira að segja að brúa það á verðhækkunartímum fyrir minna verð en áætlað var að brúin kostaði, þegar áætlun var upphaflega gerð. Það er þess vegna von, að mönnum detti í hug að leita þess, hvort ekki séu að verða með nú tímatækni tök á því að brúa þær torfærur, sem þarna eru á leiðinni, og fjvn. samþykkti sem sagt að mæla með því, að þessi athugun færi fram.



Herra forseti. Fjvn. hefur haft þessa till. til athugunar og orðið á einu máli um það að mæla með því, að till. verði samþ. eins og hún liggur fyrir. Við vitum það allir, sem hér erum, svo sem aðrir landsmenn, að dilkakjöt okkar er einhver dýrmætasta framleiðsluvara þjóðarinnar, og framleiðsla dilkakjöts hefur á undanförnum árum alltaf verið vaxandi. Það er þess vegna þýðingarmikið mál, að það sé allt gert, sem tiltækilegt er, til þess að koma þessari ágætu vöru okkar í sem bezt verð, að svo miklu leyti sem hún er seld til annarra landa. Ég vil því vænta þess, að hv. alþm. líti á þetta mál sömu augum og fjvn. og samþykki þessa till., eins og hún liggur fyrir.



Herra forseti. Fjvn. hefur rætt þetta mál og leggur einróma til, að þáltill. verði samþykkt, eins og hún er á þskj. 468. Fjvn. telur, að hér sé hreyft mjög merkilegu máli, sem æskilegt sé að veita allan mögulegan stuðning og sinna sem fyrst á þann hátt, sem lagt er til í þáltill. Ég veit, að óþarft er að fjölyrða um þetta mál, því að bæði er í grg., sem fylgir till., og eins var í framsögu fyrsta flm. gert að fullu ljóst, að hverju við flm. stefnum og hvað fyrir okkur vakir, og skal ég því ekki endurtaka það. Allir viðurkenna nauðsyn þess að bæta og nýta land okkar betur en verið hefur. Nokkuð hefur þegar áunnizt í því efni, en ótal verkefni eru fram undan, og ber þar að nefna aukna verndun gróðurlands fyrir uppblæstri. Þá sýna tilraunir, að hægt er til mikilla muna að auka gæði afréttarlanda, en þau eru, eins og kunnugt er, ein af meginundirstöðum arðsamrar kvikfjárræktar hér á landi. Þá er einnig staðreynd, að hið örfoka land og eyðisandar bíða eftir því, að mannshöndin breyti þeim í verðmætar gróðurlendur. Og svo bætist það við, sem við austfirzku þingmennirnir leggjum til með þessari till. okkar, að stefnt verði að því í næstu framtíð, að með landþurrkun séu gerð nytjalönd, og þar með staðfestumöguleikar í framtíðinni fyrir fjölda fólks, þar sem nú eru svo að segja nytjalausir mýraflákar, votlendi, sem meira og minna er drepið í dróma vatnsagans og sumt aldrei verið til teljandi nytja, en annað nú þýðingarlítið, síðan hætt var að mestu að afla heyja á útengi. Við flm. viljum, að hið opinbera hafi sérstaka forgöngu um, að vandlega sé athugað, hvernig þessum löndum verði í stórum stíl breytt í nytjalönd til mikilla hagsbóta fyrir nútíð og framtíð, og að baki slíkra framkvæmda vakir sú von, að með því og nokkuð almennt aukinni skógrækt verði hægt að bæta til muna veðráttu margra byggðarlaga landsins og þar með landið í heild gert betra og enn byggilegra en nú er. Ég vil svo að lokum, um leið og ég endurtek fylgi fjvn. við till., leyfa mér að undirstrika það, sem fram kemur í grg., að við flm. væntum þess fastlega, að ef till. verður samþykkt, þá láti hæstv. ríkisstj. þá rannsókn fara fram á næsta sumri, sem till. fjallar um. Í þeirri ósk felst ekki annað en það, sem unnt ætti að vera að verða við.



Herra forseti. Allshn. mælir einróma með samþykkt tillögunnar.



Herra forseti. Á þskj. 155 er till. til þál. um rafmagnsmál á Snæfellsnesi og í Dalasýslu. Till. hljóðar svo, með leyfi forseta: „Alþingi ályktar að fela ríkisstj. að hlutast til um, að hraðað verði tengingu raforkuvirkjana á Snæfellsnesi við aðalraforkukerfi landsins, og skal því lokið eigi síðar en árið 1966. Enn fremur skal hraða tengingu rafveitna í Dalasýslu við aðalorkuveitur landsins.“ Till. þessi er flutt af öllum þm. Vesturlandskjördæmis og fram komin, eins og segir í grg. fyrir till., vegna þess, hve brýn nauðsyn er að sjá þeim, sem þegar hafa fengið rafmagn, fyrir nægilegri orku, og ekki síður til þess, að fleiri njóti raforkunnar en nú á sér stað. Svo sem alkunnugt er, er á Snæfellsnesi mjög mikið atvinnulíf, fiskimið góð og ræktunarlönd víðáttumikil. Þar hefur fólki fjölgað ört, enda mjög mikil og sívaxandi framleiðsla til sjós og lands. Fjvn. leitaði umsagnar raforkumálastjóra nm þetta mál og fékk svar við því, þar sem hann gerir ráð fyrir, að þessum málum muni verða komið áfram á svipuðu tímabili og till. felur í sér, og nú nýlega hefur okkur verið skýrt frá, að samþykkt hafi verið að tengja suðursveitirnar við orkuveituna frá Ólafsvík, Fossárvirkjunina, og er það vissulega mikill áfangi, sem næst af því, sem hér er um að ræða. Þessi þáltill. nær einnig til Búðardals. Þar er engin vatnsaflsstöð enn sem komið er og aðeins um dísilrafstöð að ræða í Búðardal, sem nær aftur til þess að sjá sveitunum þar í kring fyrir rafmagni. Hins vegar er gert ráð fyrir því, að tengd verði býli í norðurhluta sýslunnar við virkjunina í Steingrímsfirði, og er það allt samkv. 10 ára áætluninni. Fjvn. er á einu máli um að mæla með þessari till., og vænti ég, að þm. verði henni sammála.